b"\n_START_ARTICLE_\nMas Xec\n_START_SECTION_\nArquitectura\n_START_PARAGRAPH_\nPel que fa al mas, la fa\xc3\xa7ana principal est\xc3\xa0 encarada a ponent i a l'esquerra t\xc3\xa9 adossada una torre de defensa. Al costat de migdia el mur est\xc3\xa0 consolidat amb uns poderosos contraforts. S'han afegit diversos cossos destinats a guardar el bestiar. La part m\xc3\xa9s antiga consta de dos pisos i t\xc3\xa9 una teulada a dues vessants amb teula \xc3\xa0rab. A l'interior est\xc3\xa0 dividida en tres crugies cobertes amb volta. Les finestres estan emmarcades amb pedra ben escairada o b\xc3\xa9, les m\xc3\xa9s recents, amb ma\xc3\xb3. Les parts m\xc3\xa9s noves s\xc3\xb3n arrebossades i cobertes amb uralita._NEWLINE_Al mas hi trobem una torre adossada a l'esquerra d'aquest. \xc3\x89s de forma cil\xc3\xadndrica amb un di\xc3\xa0metre de 5,90 metres i una al\xc3\xa7ada de 9,60 metres. El gruix de les parets oscil\xc2\xb7la entre 0'80 i 0,115\xc2\xa0metres. Consta de tres plantes separades per voltes esf\xc3\xa8riques de pedra (la primera amb encanyissat, la segona de rajola, i la tercera de rajola de factura recent). No es conserva el coronament, i a la part baixa hi ha dues portes, una de les quals est\xc3\xa0 emmarcada amb pedra. Al segon nivell s'hi arriba per una porta que comunica amb la casa, t\xc3\xa9 quatre espitlleres i una finestra. Al tercer s'hi accedeix per una trapa i t\xc3\xa9 una finestra encarada a ponent amb espitllera sota l'ampit.\n_START_SECTION_\nHist\xc3\xb2ria\n_START_PARAGRAPH_\nEl mas presenta elements t\xc3\xadpics del segle XVI. Actualment l'estat de la casa \xc3\xa9s for\xc3\xa7a dolent, sobretot pel que fa a les habitacions de la segona planta. No fa gaires anys va caure un llamp que deixa l'edifici molt malm\xc3\xa8s i des de fa temps resta deshabitada._NEWLINE_La torre data dels segles XVI-XVII i, en un principi, deuria estar separada del mas uns dos metres. Actualment el mas resta deshabitat."